C 337/4

Zhrnutie stanoviska európskeho dozorného úradníka pre ochranu údajov k návrhu nariadenia o trhoch s kryptoaktívami a o zmene smernice (EÚ) 2019/1937

(Úplné znenie tohto stanoviska je k dispozícii v anglickom, francúzskom a nemeckom jazyku na webovom sídle európskeho dozorného úradníka pre ochranu údajov (EDPS) na adrese www.edps.europa.eu)

(2021/C 337/03)

Európska komisia prijala 24. septembra 2020 návrh nariadenia o trhoch s kryptoaktívami, ktorým sa mení smernica (EÚ) 2019/1937 (ďalej len „návrh“). V návrhu sa stanovujú požiadavky na transparentnosť a zverejňovanie informácií v súvislosti s emisiou kryptoaktív a ich prijímaním na obchodovanie, pravidlá udeľovania povolení poskytovateľom služieb kryptoaktív, emitentom tokenov krytých aktívami a emitentom tokenov elektronických peňazí a dohľad nad nimi, reguluje sa činnosť, organizácia a správa emitentov tokenov krytých aktívami, emitentov tokenov elektronických peňazí a poskytovateľov služieb kryptoaktív a stanovujú sa pravidlá ochrany spotrebiteľov vzťahujúce sa na emisiu kryptoaktív, obchodovanie s nimi a ich výmenu a úschovu, ako aj opatrenia na zabránenie zneužívaniu trhu s cieľom zabezpečiť integritu trhov s kryptoaktívami.

EDPS pripomína potrebu širších úvah o tom, ako lepšie zabezpečiť, aby základná technológia kryptoaktív, konkrétne blockchain a distribuované databázy transakcií, rešpektovala pravidlá a zásady ochrany údajov, a v tejto súvislosti odkazuje na všeobecné pripomienky uvedené vo svojom stanovisku k návrhu pilotného režimu pre trhové infraštruktúry založené na technológii distribuovanej databázy transakcií (DLT) a opakuje, že je potrebné, aby sa takáto diskusia uskutočnila pred tým, ako príslušný(-é) návrh(-y) nadobudne(-ú) účinnosť.

EDPS zároveň zdôrazňuje zodpovednosť zákonodarcu EÚ zabezpečiť, aby sa spracovanie uvedené v návrhu mohlo vykonávať spôsobom, ktorý je v súlade s ochranou údajov, ako aj zodpovednosť prevádzkovateľov za zabezpečenie súladu so zásadou zodpovednosti.

EDPS sa domnieva, že emitenti kryptoaktív by boli zvyčajne prevádzkovatelia podľa všeobecného nariadenia o ochrane údajov, a to so zreteľom na projekt emitentov a pretože tento projekt zahŕňa spracovanie osobných údajov. V záujme zvýšenia právnej istoty EDPS vyzýva zákonodarcu, aby v návrhu výslovne určil emitentov za prevádzkovateľov. Spracúvanie osobných údajov môže okrem toho spĺňať dve alebo viaceré kritériá, ktoré naznačujú, že spracúvanie pravdepodobne povedie k vysokému riziku v zmysle právnych predpisov o ochrane údajov. V dôsledku toho sa na emitenta kryptoaktív môže vzťahovať povinnosť podľa článku 35 všeobecného nariadenia o ochrane údajov vykonať posúdenie vplyvu na ochranu údajov pred plánovaným spracovaním osobných údajov.

EDPS víta cieľ návrhu posilniť ochranu spotrebiteľov ako kupujúcich kryptoaktív (investorov). EDPS sa zároveň domnieva, že návrh by mal zahŕňať aj povinnosť emitentov osobitne zdôrazniť určité záruky týkajúce sa ochrany údajov s cieľom lepšie chrániť dotknuté osoby. EDPS odporúča zahrnúť do návrhu ako súčasť informácií, ktoré sa majú poskytovať ako obsah bieleho dokladu o kryptoaktívach, informácie týkajúce sa plánovaných spracovateľských operácií zahŕňajúcich osobné údaje, ako aj hlavné predpokladané riziká a stratégie zmierňovania v súvislosti s ochranou údajov.

Pokiaľ ide o zverejňovanie správnych sankcií, EDPS odporúča zahrnúť medzi kritériá posudzovania príslušného orgánu vplyv na ochranu osobných údajov jednotlivcov. EDPS okrem toho pripomína, že zásada minimalizácie uchovávania vyžaduje, aby sa osobné údaje neuchovávali dlhšie, ako je potrebné na účely, na ktoré sa osobné údaje spracúvajú, a odporúča stanoviť maximálnu dobu namiesto minimálnej doby uchovávania údajov podľa článku 95 ods. 4 návrhu.

1. Kontext

1. Európska komisia prijala 24. septembra 2020 návrh nariadenia o trhoch s kryptoaktívami a o zmene smernice (EÚ) 2019/1937 (ďalej len „návrh“) ( 1 ) . Návrh je regulačný rámec vytvorený na reguláciu kryptoaktív, ktoré sú v súčasnosti mimo rozsahu pôsobnosti, a poskytovateľov ich služieb v EÚ a na zabezpečenie jednotného režimu udeľovania licencií vo všetkých členských štátoch do roku 2024. Cieľom návrhu je harmonizovať európsky rámec pre emitovanie a obchodovanie s rôznymi druhmi kryptotokenov ako súčasť európskej stratégie v oblasti digitálnych financií.

2. Návrh je súčasťou balíka digitálnych financií, ktorý zahŕňa opatrenia na ďalší rozvoj a podporu potenciálu digitálnych financií z hľadiska inovácií a hospodárskej súťaže pri súčasnom zmierňovaní rizík. Balík digitálnych financií zahŕňa novú stratégiu v oblasti digitálnych financií pre finančný sektor EÚ ( 2 ) s cieľom zabezpečiť, aby EÚ sprístupnila výhody digitálnych financií európskym spotrebiteľom a podnikom. Okrem tohto návrhu balík obsahuje aj návrh pilotného režimu pre trhové infraštruktúry založené na technológii distribuovanej databázy transakcií (DLT) (ďalej len „návrh pilotného režimu“) ( 3 ) , návrh týkajúci sa digitálnej prevádzkovej odolnosti (DORA) ( 4 ) a návrh na objasnenie alebo zmenu určitých súvisiacich pravidiel EÚ v oblasti finančných služieb ( 5 )

3. S EDPS sa konzultovalo o návrhu pilotného režimu a EDPS zaujal stanovisko 23. apríla 2021 ( 6 ) . Konzultovalo sa s ním 29. apríla 2021 aj o návrhu týkajúceho sa digitálnej prevádzkovej odolnosti a 10. mája 2021 predložil svoje stanovisko ( 7 )

4. Európska komisia 29. apríla 2021 požiadala EDPS o vydanie stanoviska k návrhu v súlade s článkom 42 ods. 1 nariadenia (EÚ) 2018/1725. Tieto pripomienky sa obmedzujú na ustanovenia návrhu, ktoré sú relevantné z pohľadu ochrany osobných údajov.

4. Závery

Vzhľadom na uvedené, EDPS:

— pripomína potrebu širších úvah a diskusie, nielen pokiaľ ide o kryptoaktíva, o tom, ako zabezpečiť, aby základná technológia kryptoaktív, konkrétne blockchain a distribuované databázy transakcií, čo najúčinnejším spôsobom rešpektovala pravidlá a zásady ochrany údajov, a opakuje, že je potrebné, aby sa takáto diskusia uskutočnila pred tým, ako príslušný(-é) návrh(-y) nadobudne(-ú) účinnosť,

— odporúča, aby sa emitenti výslovne určili za prevádzkovateľov, aby sa predišlo akýmkoľvek možným problémom s výkladom pri posudzovaní úlohy, najmä so zreteľom na zložitosť predmetu návrhu a vzťahy medzi príslušnými aktérmi,

— odporúča zahrnúť do článkov 5, 17 a 46 návrhu ako súčasť informácií, ktoré sa majú poskytovať ako obsah bieleho dokladu o kryptoaktívach, nasledujúce: „prípadne zoznam plánovaných spracovateľských operácií zahŕňajúcich osobné údaje, ako aj hlavné predpokladané riziká a stratégie zmierňovania v súvislosti s ochranou údajov“,

— pokiaľ ide o zverejňovanie správnych sankcií, EDPS odporúča zahrnúť medzi kritériá posudzovania príslušného orgánu riziká pre ochranu osobných údajov jednotlivcov a nahradiť minimálnu dobu uchovávania údajov podľa článku 95 ods. 4 „aspoň päť rokov“ špecifikovanou maximálnou dobou uchovávania údajov,

— pokiaľ ide o administratívnu spoluprácu medzi príslušnými orgánmi, EBA a ESMA, ako aj o spoluprácu s orgánmi dohľadu tretích krajín, EDPS odporúča zvážiť vypustenie odkazu na EUDPR podľa článku 108 ods. 3 vzhľadom na „horizontálny“ odkaz na uplatniteľnosť EUDPR podľa článku 88 ods. 2 návrhu.

V Bruseli 24. júna 2021. Wojciech Rafał WIEWIÓROWSKI

(1) Návrh nariadenia Európskeho parlamentu a Rady o trhoch s kryptoaktívami a o zmene smernice (EÚ) 2019/1937, 24. septembra 2020, 2020/0265 (COD).

(2) Oznámenie Komisie Európskemu parlamentu, Európskej rade, Rade, Európskej centrálnej banke, Európskemu hospodárskemu a sociálnemu výboru a Výboru regiónov s názvom Stratégia v oblasti digitálnych financií pre EÚ, 24. septembra 2020, COM(2020) 591.

(3) Návrh nariadenia Európskeho parlamentu a Rady o pilotnom režime pre trhové infraštruktúry založené na technológii distribuovanej databázy transakcií – COM(2020) 594.

(4) Návrh nariadenia Európskeho parlamentu a Rady o digitálnej prevádzkovej odolnosti finančného sektora a o zmene nariadení (ES) č. 1060/2009, (EÚ) č. 648/2012, (EÚ) č. 600/2014 a (EÚ) č. 909/2014 – COM(2020) 595.

(5) Návrh smernice Európskeho parlamentu a Rady, ktorou sa menia smernice 2006/43/ES, 2009/65/ES, 2009/138/ES, 2011/61/EÚ, 2013/36/EÚ, 2014/65/EÚ, (EÚ) 2015/2366 a (EÚ) 2016/2341 – COM (2020) 596 .

(6) Stanovisko 6/2021 k návrhu o pilotnom režime pre trhové infraštruktúry založené na technológii distribuovanej databázy transakcií, k dispozícii na adrese https://edps.europa.eu/system/files/2021-06/2021-0219_d0912_opinion_on_pilot_regime_for_market_infrastructures_en.pdf.

(7) Stanovisko 7/2021 k návrhu nariadenia o digitálnej prevádzkovej odolnosti finančného sektora a o zmene nariadení (ES) č. 1060/2009, (EÚ) č. 648/2012, (EÚ) č. 600/2014 a (EÚ) č. 909/2014, k dispozícii na adrese https://edps.europa.eu/system/files/2021-05/2021-0203_d0943_opinion_digital_operational_resilience_for_the_financial_sector_en.pdf